קליי היגינס

גלן קליי היגינס (באנגלית: Glen Clay Higgins; נולד ב-24 באוגוסט 1961) הוא פוליטיקאי וקצין אכיפת החוק אמריקאי, המכהן כחבר בית הנבחרים של ארצות הברית מטעם מחוז הקונגרס השלישי של מדינת לואיזיאנה. היגינס, חבר המפלגה הרפובליקנית, מייצג מחוז קונגרס זה בבית הנבחרים מאז 2017. בתחום מחוז הבחירה אותו הוא מייצג נמצאת הפינה הדרום-מערבית של המדינה, בה שוכנות הערים לפאייט, ניו איבריה, לייק צ'ארלס ואופלאוסס. למרות היותו נבחר ציבור, היגינס ממשיך להחזיק בתפקידו במערך אכיפת החוק המדינתי של לואיזיאנה כקצין מילואים במשרד התובע הכללי של המדינה. היגינס הוא השביעי מבין שמונת ילדי הוריו. הוא נולד בניו אורלינס, ומשפחתו עברה לקובינגטון שבלואיזיאנה כשהיה בן שש. המשפחה גידלה ואימנה סוסים למחייתה. לאחר סיום לימודיו התיכוניים בבית הספר התיכון קובינגטון, למד היגינס באוניברסיטת מדינת לואיזיאנה שבבאטון רוז'. בגיל 18 התגייס היגינס לחיל המשטרה הצבאית של המשמר הלאומי בלואיזיאנה, שם שירת במשך שש שנים (1979–1985) והגיע לדרגת סרג'נט. במשך שנים אחדות עבד כמנהל סוכנויות להשכרת כלי רכב. בשנת 2004 התמנה היגינס לשוטר סיור במשטרת העיר אופלאוסס. כעבור שלוש שנים, ב-2007, מפקד משטרת אופלאוסס פרי גאלו החל בנקיטת צעדים משמעתיים מהותיים נגד היגינס. במכתב שמען למועצת העיר כתב גאלו: ”קליי היגינס עשה שימוש בכוח מופרז נגד חשוד במהלך הוצאה לפועל של צו ולאחר מכן מסר הצהרות כוזבות במהלך חקירה פנימית. זאת אף על פי שלאחר מכן התכחש לעדותו והודה כי הכה חשוד הכבול באזיקים, ובהמשך שחרר אותו.” היגינס התפטר מתפקידו בטרם ניתן היה לממש את הצעדים המשמעתיים נגדו. בספטמבר 2016, במהלך מסע הבחירות שלו לקונגרס, גרס היגינס שהתפטר מסיבות אחרות. היגינס עבד לאחר מכן במשטרת פורט בארי (Port Barre) עד 2010. בשנת 2011 הצטרף למשרד השריף של סנט לנדרי. לאחר שהוצב מחדש כקצין ההסברה של המשרד באוקטובר 2014, מונה היגינס לתפקיד באורח קבע וקודם לדרגת קפטן. כקצין הסברה, יצר היגינס סרטונים לתוכנית פקחי הפשע של הקהילה. תחילה השתמש בתסריטים סטנדרטיים אך בהמשך הרבה לאלתר והתריס בפני חשודים להסגיר עצמם ולעיתים אף איים עליהם תוך שימוש בשמם הפרטי. סרטוני הווידאו שלו הפכו לוויראליים, ובשנת 2015 תואר בעיתונות הלאומית כ"ג'ון ויין הקייג'וני" בזכות אישיותו המאיימת. השריף בובי גוידרוז דחק בו לגלות איפוק יתר, וייעץ להיגינס להימנע מהערות אישיות כלפי חשודים ולשמור על נימה מקצועית בסרטוניו. בפברואר 2016 התפטר היגינס ממשטרת סנט לנדרי, לאחר שסרטון הסברה שהכין עבור משטרת מדינת לואיזיאנה גרר מחאות מצד משפחות החשודים ומהאיגוד האמריקאי לחירויות אזרחיות. לאחר התפטרותו של היגינס ממשרד השריף של סנט לנדרי, גייס אותו כריס קומו (Comeaux), יועץ פוליטי רפובליקני, להתמודד למשרה ציבורית. בחודש מאי, לקראת בחירות 2016, הכריז היגינס על התמודדותו אל בית הנבחרים של ארצות הברית במחוז הקונגרס השלישי של לואיזיאנה. הוא נאלץ לעבור דירה כדי להתמודד על ייצוג מחוז זה, שכן בית מגוריו בפורט בארי שכן במחוז הקונגרס החמישי הסמוך, זאת על אף שאין חובה חוקתית על חברי קונגרס להתגורר במחוז אותו הם מייצגים. ב-10 בדצמבר 2016 נבחר אל הקונגרס ה-115 של ארצות הברית עם 56.1% מקולות הבוחרים. ב-3 בינואר 2017 היגינס הושבע לתפקידו בבית הנבחרים האמריקאי. להיגינס דפוס הצבעה שמרני הכולל תמיכה בצו נשיאותי 13769, התנגדות לנישואים של זוגות מאותו המין וחיזוק התיקון השני לחוקת ארצות הברית. ביולי 2018 קראו מחוקקים דמוקרטים בבית הנבחרים לקיים הצבעה על החלטה שתבטל את סוכנות המכס והגנת הגבולות של ארצות הברית. ההנהגה הרפובליקנית בלמה את היוזמה, ולאחר מכן התקבלה החלטה המחזקת את סוכנות המכס והגבולות שהגה היגינס ביחד עם קווין מקארתי. היגינס הוא מתנגד נחרץ להפלות, ואף השווה נשים הבוחרות להפיל לאלה שבחרו לקטוע היריון במהלך השואה. בראשית יולי 2017 פרסם היגינס ביוטיוב סרטון בן חמש דקות ממחנה הריכוז וההשמדה אושוויץ, כולל קטע מתוך אחד מתאי הגזים, בתוכו אמר: "זו הסיבה לכך שצבא ארצות הברית צריך להיות בלתי ניתן להכנעה". סרטון זה זכה לגינוי נרחב כבלתי-הולם, לרבות על ידי מוזיאון אושוויץ בירקנאו, שדוברו כתב בציוץ בטוויטר כי "אין להשתמש באושוויץ כבמה פוליטית". מאוחר יותר הסיר היגינס את הסרטון ופרסם התנצלות. מדיה וקבצים בנושא קליי היגינס בוויקישיתוף אתר האינטרנט הרשמי של קליי היגינס בבית הנבחרים (באנגלית) קליי היגינס, ברשת החברתית פייסבוק קליי היגינס, ברשת החברתית אקס (טוויטר) קליי היגינס, ברשת החברתית אינסטגרם קליי היגינס, סרטונים בערוץ היוטיוב קליי היגינס, באתר המדריך הביוגרפי של הקונגרס של ארצות הברית (באנגלית) ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית) פיטר הולי, Meet the ‘Cajun John Wayne,’ the deputy whose meme-worthy videos terrify criminals, באתר וושינגטון פוסט, 6 במאי 2015 (באנגלית) לני לי קוק, St. Landry deputy finds new meaning, viral fame in his role of no-nonsense sheriff’s spokesman, באתר The Advocate‏, 13 במאי 2015 (באנגלית) וולטר פירס, Clay Higgins resigned from OPD in 2007 on cusp of major disciplinary measures, באתר The Independent‏, 29 בספטמבר 2016 (באנגלית) קן סטיקני, Higgins carves unlikely path to Capitol, באתר Lafayette Daily Advertiser‏, 16 בדצמבר 2016 (באנגלית) אלפרד נג, Louisiana sheriff's captain resigns, would rather quit his job than stop making 'disrespectful,' 'demeaning' comments, באתר ניו יורק דיילי ניוז, 29 בפברואר 2016 (באנגלית) מארק בלארד, Clay Higgins — Cajun John Wayne — defeats Scott Angelle to be Acadiana congressman, באתר The Advocate‏, 10 בדצמבר 2016 (באנגלית) קן סטיקני, Higgins: God led him to challenge Angelle, באתר Jackson Sun‏, 16 בספטמבר 2016 (באנגלית) דבורה בארפילד ברי, New Louisiana lawmakers sworn in, באתר The Advocate‏, 3 בינואר 2017 (באנגלית) סקוט וונג, House GOP reverses, cancels vote on Dem bill to abolish ICE, באתר The Hill‏, 16 ביולי 2018 (באנגלית) ynet, כעס באושוויץ על חבר קונגרס שהצטלם בתאי הגזים, באתר ynet, 5 ביולי 2017 אלי לאון, "כאןלא מצלמים מסרים", באתר ישראל היום, 6 ביולי 2017 AP‏, Congressman apologizes for video in gas chamber at Nazi concentration camp, באתר הגרדיאן, 6 ביולי 2017 (באנגלית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "קליי היגינס".